ভারতের পুঁজিবাজারে নিষিদ্ধ ২৪৬ প্রতিষ্ঠান || The Daily Janakantha
ভারতের পুঁজিবাজারে নিষিদ্ধ ২৪৬ প্রতিষ্ঠান
অর্থনৈতিক রিপোর্টার ॥ কৃত্রিম দর সৃষ্টি করে অবৈধভাবে মুনাফা অর্জনের অভিযোগে পুঁজিবাজারে ২৪৬ প্রতিষ্ঠানকে নিষিদ্ধ করেছে ভারতের বাজার নিয়ন্ত্রক সংস্থা সিকিউরিটিজ এ্যান্ড এক্সচেঞ্জ বোর্ড অব ইন্ডিয়া (সেবি)।
পুঁজিবাজারে তালিকাভুক্ত গাড়ি খাতের কোম্পানি কৈলাশ অটোসের শেয়ার ইস্যু তদন্ত করে মঙ্গলবার এ সিদ্ধান্ত নিয়েছে সংস্থাটি। নিষিদ্ধ হওয়া প্রতিষ্ঠানগুলোর মধ্য রয়েছে- কৈলাশ অটো ফাইন্যান্স ও এর প্রোমোটর কোম্পানি শ্রী করনি এক্সপোর্ট প্রাইভেট লিমিটেড, রাধাশ্যাম ডিলট্রেড প্রাইভেট লিমিটেড ও বিল্ড কন ফাইন্যান্স।
টাইমস অব ইন্ডিয়ার এক খবরে বলা হয়, বিভিন্ন কোম্পানি ও ব্যাংক এ্যাকাউন্টের মাধ্যমে জোট বেঁধে এসব প্রতিষ্ঠান বাজারে ফান্ড ছাড়ে। এরপর ওই অর্থ বিনিয়োগের মাধ্যমে কৃত্রিমভাবে শেয়ারের দর বাড়ায়। এভাবে বাজার থেকে ১৬০০ কোটি রুপী লাভ তুলে নেয়। ঘটনাটি ছিল ২০১৩ সালের জানুয়ারি থেকে ২০১৫ সালের ডিসেম্বরের মাঝামাঝি।
সেবি জানায়, ওই সময় কৈলাশ অটোর শেয়ারের দর বেশ কয়েকদিন অনিয়মিত লেনদেন হয়। মৌল ভিত্তি অত্যধিক খারাপ হওয়া সত্ত্বেও বোম্বে স্টক এক্সচেঞ্জে ২০১৩ সালের জানুয়ারি থেকে জুনের মধ্যে কোম্পানিটির শেয়ারদর ১১ রুপী থেকে বেড়ে যায় ৩৬ রুপী। এরপর ২০১৩ সালের জুলাই থেকে ২০১৪ সালের নবেম্বরে শেয়ারটির লেনদেন হয় ২৮ রুপী থেকে ৩৬ রুপী এবং চূড়ান্তভাবে একই বছরের ডিসেম্বর থেকে গত বছরের ডিসেম্বরের দর ২৮ রুপী থেকে ২ রুপীতে নেমে আসে।
নতুন ব্যবস্থাপনা পরিচালক খুঁজছে সিএসই কর্তৃপক্ষ